Na temelju Opće uredbe o zaštiti osobnih podataka 2016/679 (GDPR), Zakona o provedbi Opće uredbe o zaštiti osobnih podataka (NN42/18) i Zakona o odgoju i obrazovanju u osnovnoj i srednjoj školi („Narodne novine “ broj   87/08, 86/09, 92/10, 105/10, 90/11, 5/12, 16/12, 86/12, 94/13, **152/14,** 7/17 i 68/18), Školski odbor Gospodarske škole, na svojoj 30. sjednici održanoj dana 6. ožujka 2019. godine donosi sljedeći

**P R A V I L N I K**

**O ZAŠTITI, NADZORU NAD PRIKUPLJANJEM, OBRADI I KORIŠTENJU OSOBNIH PODATAKA**

1. **OPĆE ODREDBE**

**Članak 1.**

U postupku zaštite, nadzora nad prikupljanjem, obrade i korištenja osobnih podataka primjenjuje se Opća uredba o zaštiti osobnih podataka 2016/679 (General Dana Protection Regulation: GDPR), Zakon o provedbi Opće Uredbe o zaštiti podataka (NN 42/18) i Zakon o odgoju i obrazovanju u osnovnoj i srednjoj školi.

Temeljem Opće uredbe o zaštiti osobnih podataka (GDPR, dalje Opća uredba), Gospodarska škola (dalje: Škola) obveznik je primjene Opće uredbe te je dužna nadzirati prikupljanje, obradu, korištenje i zaštitu osobnih podataka svih fizičkih osoba čije podatke uzima i koristi.

**Članak. 2.**

Ovaj Pravilnik se primjenjuje na obradu osobnih podataka koja se obavlja automatizirano te na neautomatiziranu obradu osobnih podataka koja čini dio sustava pohrane.

**Članak 3.**

Sukladno čl. 4. st. 1. t. 7. Opće uredbe Škola je voditelj zbirke osobnih podataka koja utvrđuje svrhu i način obrade osobnih podataka.

**Članak 4.**

U skladu s Općom uredbom pojedini izrazi u ovom Pravilniku imaju sljedeće značenje:

**Osobni podatak** je svaki podatak koji se odnosi na pojedinca odnosno identificiranu fizičku osobu ili fizičku osobu koja se može identificirati (u daljnjem tekstu: ispitanik); osoba koja se može identificirati je osoba čiji se identitet može utvrditi izravno ili neizravno, posebno na osnovi jednog ili više čimbenika specifičnih identifikatora računu za njezin fizički, fiziološki, genetski, mentalni, ekonomski, kulturni ili socijalni identitet tog pojedinca kao što su ime i prezime,identifikacijski broj (OIB), podatak o stručnoj spremi, podatak o zaposlenju, podatak o bankovnom računu, podatak o lokaciji, mrežni identifikator koji pružaju određeni uređaji, aplikacije i protokoli, koji se posebno u kombinaciji s jedinstvenim identifikatorima i drugim informacijama koje pružaju poslužitelji mogu upotrijebiti za izradu profila ispitanika ili njegovu identifikaciju.

**Obrada osobnih podataka**je svaka radnja ili skup radnji izvršenih na osobnim podacima ili skupovima osobnih podataka bilo autonomiziranim sredstvima ili neautomatiziranim sredstvima kao što je prikupljanje, snimanje, organiziranje, spremanje, prilagodba ili izmjena, povlačenje, uvid, korištenje, otkrivanje putem prijenosa, objavljivanje ili na drugi način učinjenih dostupnim, svrstavanje ili kombiniranje, blokiranje, brisanje ili uništavanje.

Osobni podaci mogu biti obrađivani ručno, primjenom tehničkih pomagala ili u računalnoj bazi osobnih podataka. Skup takvih podataka čini **sustav pohrane*.***

Obrada osobnih podataka mora biti usklađena sa svrhama u koje su osobni podaci prikupljeni, odnosno svrhe obrade moraju biti izrijekom navedene i opravdane u vrijeme prikupljanja osobnih podataka. Osobni podaci trebaju biti relevantni i ograničeni na ono što je nužno za svrhe u koje se podaci obrađuju.

**Ograničenje obrade osobnih podataka** jeoznačavanje pohranjenih osobnih podataka s ciljem ograničavanja njihove obrade u budućnosti (ako ispitanik osporava točnost osobnih podataka, ako je obrada nezakonita, ako podaci više nisu potrebni za potrebe obrade ali ih ispitanik traži za postavljanje svojih pravnih zahtjeva ili ako je ispitanik uložio prigovor na obradu).

**Povreda osobnih podataka** je **s**vako kršenje sigurnosti koje dovodi do slučajnog ili nezakonitog uništenja, gubitka, izmjene, neovlaštenog otkrivanja ili pristupa osobnim podacima koji su preneseni, pohranjeni ili na drugi način obrađivani.

**Voditelj zbirke osobnih podataka** je fizička ili pravna osoba, tijelo javne vlasti, agencija ili drugo tijelo koje samo ili zajedno s drugima čini utvrđuje svrhu i sredstva obrade osobnih podataka.

**Treća strana** je fizička ili pravna osoba, tijelo javne vlasti , agencija ili drugo tijelo koje nije ispitanik, voditelj obrade, izvršitelj obrade ni osobe koje su ovlaštene za obradu osobnih podataka pod izravnom nadležnošću voditelja obrade ili izvršitelja obrade.

**Primatelj osobnih podataka** je fizička ili pravna osoba, tijelo javne vlasti, agencija ili drugo tijelo kojim se otkrivaju osobni podaci, neovisno o tome je li on treća strana.Međutim, državna tijela koja mogu primiti osobne podatke u skladu s pravom Unije ili pravom države članice u okviru provođenja istrage ne smatraju se primateljima.

**Izvršitelj obrade**je fizička ili pravna osoba, državno ili drugo tijelo, koje obrađuje osobne podatke u ime voditelja zbirke osobnih podataka na temelju ugovora ili drugog pisanog akta kojim se utvrđuju obveze i odgovornosti izvršitelja obrade u odnosu na voditelja obrade.

**Privola ispitanika**je svako dobrovoljno, posebno, informirano i nedvosmisleno izražavanje želja ispitanika kojim on izjavom ili jasnom potvrdnom radnjom daje pristanak za obradu njegovih osobnih podataka u točno određene svrhe.

**Službenik za zaštitu osobnih podataka**je osoba imenovan od strane voditelja zbirke sobnih podataka koja vodi brigu o zakonitosti obrade osobnih podataka i ostvarivanju prava za zaštitu osobnih podataka.

**Pseudonimizacija** znači obrada osobnih podataka na način da se osobni podaci više ne mogu pripisati određenom ispitaniku bez uporabe dodatnih informacija, pod uvjetom da se takve dodatne informacije drže odvojeno te da podliježu tehničkim i organizacijskim mjerama kako bi se osiguralo da se osobni podaci ne mogu pripisati pojedincu čiji je identitet utvrđen ili se može utvrditi.

**Članak 5.**

Osobne podatke fizičkih osoba Škola obrađuje zakonito, pošteno i transparentno. Obrađuju se samo primjereni i relevantni osobni podaci i to isključivo u posebne, izričite i zakonite svrhe te se dalje ne obrađuju na način koji nije u skladu s tim svrhama.

Osobne podatke koje Škola obrađuje su točni te se po potrebi ažuriraju. Osobni podaci koji nisu točni bez odlaganja se brišu ili ispravljaju.

Škola osobne podatke obrađuje isključivo na način kojim se osigurava odgovarajuća sigurnost osobnih podataka, uključujući zaštitu od neovlaštene ili nezakonite obrade te od slučajnog gubitka, uništenja ili oštećenja primjenom odgovarajućih tehničkih i organizacijskih mjera.

Škola osobne podatke čuva samo onoliko dugo koliko je potrebno u svrhe radi kojih se osobni podaci obrađuju. Iznimno, osobni podaci mogu se pohraniti i na dulja razdoblja, ali samo ako će se isti obrađivati isključivo u svrhe u javnom interesu, u svrhe znanstvenog ili povijesnog istraživanja ili u statističke svrhe.

1. **SLUŽBENIK ZA ZAŠTITU OSOBNIH PODATAKA**

**Članak 6.**

Škola imenuje službenika za zaštitu osobnih podataka.

Službenik za zaštitu podataka ima odgovarajuću stručnu spremu, a imenuje se iz redova zaposlenika Škole.

Odluku o imenovanju službenika Škola je dužna dostaviti Agenciji za zaštitu osobnih podataka kao nadzornom tijelu.

Kontakt podaci službenika za zaštitu osobnih podataka objavljuju se na web stranici Škole.

**Članak 7.**

Službenik za zaštitu osobnih podataka obavlja poslove informiranja i savjetovanja odgovornih osoba Škole i njegovih zaposlenika koji neposredno obavljaju obradu osobnih podataka o njihovim obvezama iz Opće uredbe, prati poštivanje Uredbe te drugih odredaba Unije ili države članice o zaštiti, omogućuje prava ispitanika te surađuje s nadzornim tijelom.

Službenik za zaštitu osobnih podataka dužan je čuvati povjerljivost svih informacija koje sazna u obavljanju svoje dužnosti.

1. **OBRADA OSOBNIH PODATAKA I INFORMACIJE KOJE TREBA DOSTAVITI ISPITANIKU**

**Članak 8.**

Škola je dužna upoznati ispitanika o svrsi obrade radi kojih se osobni podaci prikupljaju i obrađuju, kategorijama osobnih podataka koji se obrađuju, primateljima ili kategorijama primatelja kojima su osobni podaci otkriveni ili će im biti otkriveni.

Osobni podaci koji se prikupljaju moraju biti bitni za postizanje utvrđene svrhe i ne smiju se prikupljati u većem opsegu nego što je nužno da bi se postigla utvrđena svrha (odnosno ne smiju biti prekomjerni u odnosu na utvrđenu svrhu).

Ispitaniku je potrebno pružiti informaciju o razdoblju u kojem će osobni podaci biti pohranjeni ili kriterije u svrhu utvrđivanja tog razdoblja, postojanju prava da se od voditelja zatraži pristup osobnim podacima i ispravak ili brisanje podataka ili ograničenju obrade ili prava na ulaganje prigovora na obradu ili prava na prenosivost osobnih podataka.

Osobni podaci koji se prikupljaju i dalje obrađuju moraju biti točni, potpuni i ažurni. Škola, kao voditelj obrade osobnih podataka učenika i zaposlenika je obvezna dopuniti, izmijeniti ili brisati nepotpune, netočne ili neažurne podatke bilo na zahtjev ispitanika ili po službenoj dužnosti.

**Članak 9.**

Prije prikupljanja bilo kojih osobnih podataka koji nisu dobiveni od ispitanika postoji obveza ispitaniku pružiti sljedeće informacije:

* informacije o identitetu
* svrsi obrade
* korisnicima ili kategorijama korisnika osobnih podataka
* radi li se o obveznom ili dobrovoljnom davanju podataka i o mogućim posljedicama uskrate davanja podataka.

U slučaju obveznog davanja osobnih podataka potrebno je navesti zakonsku osnovu za obradu osobnih podataka. Informacije je potrebno dati ispitaniku neovisno o tome prikupljaju li podatke neposredno od ispitanika ili iz drugih izvora.

**Članak 10.**

Privola kojom ispitanik Školi daje pristanak za obradu osobnih podataka koji se na njega odnose jest dobrovoljna, u pisanom obliku s lako razumljivim, jasnim i jednostavnim jezikom, jasno naznačenom svrhom za koju se daje i bez nepoštenih uvjeta.

1. **DAVANJE OSOBNIH PODATAKA**

**Članak 11**.

Škola je ovlaštena osobne podatke dati na korištenje drugim primateljima na temelju pisanog zahtjeva ako je to potrebno radi obavljanja poslova u okviru zakonom utvrđene djelatnosti primatelja. Pisani zahtjev mora sadržavati svrhu i pravni temelj za korištenje osobnih podataka te vrstu osobnih podataka koji se traže.

**Članak 12.**

Informacije se ne moraju dati ispitaniku ako se osobni podaci daju na korištenje za potrebe obrade u statističke svrhe ili u svrhe povijesnog ili znanstvenog istraživanja ili se prikupljaju iz postojećih evidencija aktivnosti obrade ili ako je obrada osobnih podataka izričito određena zakonom.

1. **PRAVA I ZAŠTITA ISPITNIKA**

**Članak 13.**

Škola ima ovlast prikupljanja i daljnje obrade osobnih podataka u sljedećim slučajevima:

* uz privolu ispitanika samo u svrhu za koju je ispitanik dao privolu
* u slučajevima određenim zakonom odnosno u svrhu izvršavanja zakonskih obveza voditelja zbirke osobnih podataka
* u svrhu sklapanja i izvršenja ugovora u kojem je ispitanik stranka
* u svrhu zaštite života ili tjelesnog integriteta ispitanika ili druge osobe u slučaju kada ispitanik fizički ili pravno nije u mogućnosti dati svoj pristanak
* ako je obrada podataka nužna radi ispunjenja zadataka koji se izvršavaju u javnom interesu ili u izvršavanju javnih ovlasti koje ima voditelj zbirke osobnih podataka
* ako je ispitanik sam objavio podatke.

**Članak 14.**

Na zahtjev ispitanika, njegovih zakonskih zastupnika ili punomoćnika Škola je dužna dopuniti, izmijeniti ili brisati osobne podatke ako su podaci netočni, nepotpuni, neažurirani. Ako je zahtjev podnesen elektroničkim putem, Škola informaciju pruža elektroničkim putem ako je to moguće, osim ako ispitanik zatraži drugačije.

**Članak 15.**

Ukoliko ispitanik smatra da mu je povrijeđeno neko pravo zajamčeno Zakonom ima pravo podnijeti zahtjev za utvrđivanje povrede prava Agenciji za zaštitu osobnih podataka.

1. **POSEBNE KATEGORIJE OSOBNIH PODATAKA**

**Članak 16.**

Posebne kategorije osobnih podatakasu podaci koji se odnose na rasno ili etničko podrijetlo, politička stajališta, vjerska ili druga uvjerenja, sindikalno članstvo, zdravlje ili spolni život i osobni podaci o kaznenom i prekršajnom postupku.

S obzirom na prikupljanje i daljnju obradu posebnih kategorija osobnih podataka mogu se i dalje obrađivati posebne kategorije osobnih podataka:

* uz privolu ispitanika samo u svrhu za koju je ispitanik dao privolu,
* u slučajevima određenim zakonom odnosno u svrhu izvršavanja zakonskih obveza voditelja zbirke osobnih podataka,
* u svrhu zaštite života ili tjelesnog integriteta ispitanika ili druge osobe u slučaju kada ispitanik fizički ili pravno nije u mogućnosti dati svoj pristanak,
* ako je ispitanik sam objavio podatke,
* ako se obrada provodi u okviru djelatnosti ustanove, udruženja ili bilo kojeg drugog neprofitnog tijela s političkom, vjerskom ili drugom svrhom te pod uvjetom da se obrada isključivo odnosi na njihove članove te da podaci ne budu otkriveni trećoj strani bez pristanka ispitanika.

Način pohranjivanja i posebne mjere tehničke zaštite takvih podataka propisani su Općom uredbom.

**Članak 17.**

Osobni podaci fizičkih osoba mogu se iznositi iz Republike Hrvatske u druge države ili međunarodne organizacije ukoliko one osiguravaju odgovarajuću zaštitu osobnih podataka.

Popis država koje osiguravaju odgovarajuću zaštitu osobnih podataka može se pronaći na web stranici Agencije: www.azop.hr.

Podaci se mogu iznositi u zemlje koje ne osiguravaju odgovarajuću zaštitu osobnih podataka u sljedećim slučajevima:

* kad postoji privola ispitanika ili
* je iznošenje nužno u svrhu zaštite vitalnih interesa ispitanika ili
* se iznošenje temelji na ugovoru koji pruža dovoljna jamstva za zaštitu podataka (primjerice ugovor koji je sukladan standardnim ugovornim klauzulama Europske komisije) ili
* je iznošenje potrebno radi izvršenja ugovora između voditelja zbirke osobnih podataka i ispitanika ili provedbe predugovornih mjera na zahtjev ispitanika ili
* je iznošenje potrebno za zaključivanje ili izvršenje ugovora između voditelja zbirke osobnih podataka i treće osobe a koji je u interesu ispitanika ili
* je iznošenje potrebno ili određeno zakonom radi zaštite javnog interesa ili radi zakonskih potraživanja ili
* se iznošenje obavlja iz evidencije koja je sukladno zakonu ili drugom propisu namijenjena pružanju informacija javnosti.

U svakom slučaju sumnje o postojanju zaštite osobnih podataka u konkretnom slučaju Agencija na zahtjev voditelja zbirke daje mišljenje.

1. **VOĐENJE EVIDENCIJE AKTIVNOSTI OBRADE**

**Članak 18.**

Škola prikuplja i obrađuje sljedeće vrste osobnih podataka:

1. osobni podaci radnika
2. osobni podaci učenika
3. osobni podaci roditelja/skrbnika učenika
4. osobni podaci radnika vezani uz plaću
5. osobni podaci polaznika u obrazovanju odraslih
6. osobni podaci učenika srednjih škola za koje škole obavlja poslove posredovanja za povremeni rad redovnih učenika
7. osobni podaci o zdravstvenom stanju učenika
8. osobni podaci učenika s posebnim potrebama - primjereni oblik školovanja
9. osobni podaci o članovima Školskog odbora, Vijeća roditelja
10. osobni podaci kandidata koji sudjeluju u natječajnom postupku za zasnivanje radnog odnosa
11. osobni podaci osoba na stručnom usavršavanju za rad bez zasnivanja radnog odnosa
12. osobni podaci posjetitelja Škole
13. osobni podaci pomoćnika u nastavi
14. osobni podaci vanjskih suradnika (dobavljači, kupci i sl.) u svrhu reguliranja ugovornih obveza i usluga.

**Članak 19.**

Za osobne podatke navedene u članku 18.ove Odluke Škola vodi evidenciju aktivnosti obrade.

Evidencija aktivnosti obrade sadrži najmanje sljedeće podatke

* ime i kontakt podaci voditelja obrade (primjerice: naziv pravne osobe i kontakt)
* svrha obrade (detaljno objašnjena)
* opis kategorije ispitanika (primjerice: podaci o radnicima, podaci o pacijentima) i kategorija osobnih podataka (primjerice: ime, prezime, adresa stanovanja itd.)
* kategorije primatelja (uključujući one u trećim zemljama ili međunarodne organizacije)
* prijenos osobnih podataka trećim zemljama ili međunarodnim organizacijama
* rokovi za brisanje različitih kategorija podataka (rokovi čuvanja osobnih podataka, te naziv i odredbe zakona ako je ono određeno posebnim zakonom)
* opis tehničkih i organizacijskih mjera zaštite osobnih podataka

**Članak 20.**

Ravnatelj Škole donosi odluku o osobama zaduženim za obradu i zaštitu osobnih podataka iz članka 18. ovog Pravilnika.

**Članak 21.**

Djelatnost srednjeg odgoja i obrazovanja obavlja se kao javna služba. Na osnovi javnih ovlasti Škola vodi evidenciju odgojno – obrazovnog rada, upisnik učenika te upisnik radnika u pisanom i elektronskom obliku. U nadležnom Ministarstvu vodi se zajednički upisnik školskih ustanova u elektronskom obliku (e- Matica) i sadrži sljedeće evidencije:

* Upisnik ustanova
* Evidenciju odgojno–obrazovnog rada u ustanovama za svaku školsku godinu
* Upisnik učenika u ustanovama
* Upisnik radnika u ustanovama.

1. **MJERE ZA ZAŠTITU OSOBNIH PODATAKA**

**Članak 22.**

Da bi se izbjegao neovlašteni pristup osobnim podacima, podaci u pisanom obliku čuvaju se u registratorima, u zaključanim ormarima, a podaci u računalu zaštićuju se dodjeljivanjem korisničkog imena i lozinke koja je poznata samo zaposlenicima zaduženim za obradu podataka te se radi daljnje sigurnosti i tajnosti pohranjuju na prenosive memorije.

Škola će po potrebi, a posebice prilikom objave podataka koji bi se mogli pripisati određenom ispitaniku provoditi pseudonimizaciju podataka kao jednu od tehničkih mjera zaštite osobnih podataka.

**Članak 23.**

Osobe zadužene za obradu osobnih podataka odgovorne su za zaštitu osobnih podataka od slučajnog gubitka ili uništenja, od nedopuštenog pristupa ili nedopuštene promjene, nedopuštenog objavljivanja i svake druge zlouporabe.

1. **PRIJELAZNE I ZAVRŠNE ODREDBE**

**Članak 24.**

U dijelu o zaštiti, nadzoru nad prikupljanjem, obradi i korištenju osobnih podataka koji nije uređen ovim Pravilnikom, neposredno se primjenjuje Opća uredba.

**Članak 25.**

Ovaj Pravilnik stupa na snagu osmoga (8.) dana od dana objave na oglasnoj ploči Škole.

KLASA: 003-05/19-01/01

URBROJ: 2109-60-19-1

U Čakovcu, 6. ožujka 2019. godine

Predsjednik Školskog odbora:

Elvis Novak, dipl. ing.

Pravilnik je objavljen na oglasnoj ploči dana 6. ožujka 2019. godine, a stupio je na snagu 14. ožujka 2019. godine.

Ravnatelj:

Renato Vinko, mag. ing.